**Tájékoztató**

**a Büntetés-végrehajtás Országos Parancsnoksága Vizsgaközpont működéséről**

Az országgyűlés 2019. november 19-i ülésnapján elfogadta a szakképzésről szóló 2019. évi LXXX. törvényt. A törvény fő célkitűzése olyan vonzó szakképzési rendszer kialakítása volt, amely képes illeszkedni a társadalmi folyamatokhoz, a nemzetgazdaság és a munkaerőpiac változó követelményeihez, valamint rugalmas és differenciált képzésszervezést tesz lehetővé. Az új szakképzési rendszer, valamint a felnőttképzés struktúrájában megjelenő új elemek jogszabályi hátterének megteremtése érdekében került sor a felnőttképzésről szóló 2013. évi LXXVII. törvény harmonizálására és módosítására.

A jogszabály megjelenésével jelentős változás történt a felnőttképzés vonatkozásában, ugyanis az előírásoknak megfelelve az új engedélyhez kötött képzések esetében a felnőttképzők már nem láthatnak el vizsgaszervezési feladatokat. Ezt a jövőben kizárólag akkreditált vizsgaközpontok hajthatják végre.

A büntetés-végrehajtási szervezet tekintetében a jogszabályi előírásoknak történő teljes körű megfelelés érdekében 2020. december 1-én létrejött a Büntetés-végrehajtás Országos Parancsnoksága Humán Szolgálatának alárendeltségében a Büntetés-végrehajtási Vizsgaközpont (a továbbiakban: Vizsgaközpont).

A Büntetés-végrehajtási Szervezet Oktatási, Továbbképzési és Rehabilitációs Központjában (a továbbiakban: BVOTRK) folyó szakképesítés megszerzésére irányuló szakmai képzések vizsgáinak szervezését, a vizsgák lebonyolítását, és a bizonyítványok kiadását az akkreditációs eljárás lefolytatását jövőben már kizárólag a Vizsgaközpont hajthatja végre.

**Jelenleg az Innovatív Képzéstámogató Központ Zrt-vel kötött együttműködési megállapodás alapján hajtja végre a vizsgáztatáshoz kapcsolódó feladatait a Vizsgaközpont.**

A BVOTRK-ban korábban vizsgát tett kollégák részére igazolást a jövőben kizárólag a Vizsgaközpont állíthat ki, így a kérelmeket is a Vizsgaközpont e-mail címére kell megküldeni.

Vizsgaközpont székhelye, levelezési címe: 1054 Budapest, Steindl Imre utca 8.

A Vizsgaközpont helyileg a Büntetés-végrehajtási Szervezet Oktatási, Továbbképzési és Rehabilitációs Központja Telephely 2. épületében működik.

Vizsgaközpont címe: 1108 Budapest, Újhegyi út 9-11.

Vizsgaközpont telefonszáma: 06 30 498-7163

E-mail cím: BVOP-Vizsgakozpont@bv.gov.hu

A Vizsgaközpont vezetője: Herbszt Krisztina bv. alezredes

A Vizsgaközpont munkatársa: Árvai Judit bv. alezredes

A vizsgákhoz kapcsolódó részletes szabályozókat, tájékoztatókat a büntetés-végrehajtási szervezet belső intranetes felületén tesszük elérhetővé, tekintettel arra, hogy a szakmai képzéseken és így a vizsgákon is kizárólag a büntetés-végrehajtási szervezet hivatásos állományába tartozó munkatársak vehetnek részt.

A Vizsgaközpont munkatársait szakmai kérdésekkel e-mail útján, továbbá telefonon hivatali munkaidőben az alábbi időszakban lehet keresni:

 Hétfő - Csütörtök 09.00 – 14.00 óráig

 Péntek: 09.00 – 11.00 óráig

**Herbszt Krisztina bv. alezredes**